**ЕНГЛЕСКИ ЈЕЗИК**

**КРИТЕРИЈУМ ОЦЕЊИВАЊА**

У складу са Правилником о оцењивању у средњој школи, из Енглеског језика прате се постигнућа из четири вештине:

* читања, слушања
* говорења, писања

Оцењивање се врши на сваком часу, најчешће формативним путем, али и сумативно – одговарањем (слушање, говор), кроз тестове и контролне задатке (читање, писање) и путем писмених задатака (писање).

Одговарање се не најављује у начелу, али професор може одлучити да одвоји цео час за усмено испитивање и најави га. Ово може бити у дијалошкој форми, где ученици међусобно постављају питања из одређене области и одговарају на њих (основни, средњи и напредни ниво), у форми дискусије (средњи и напредни ниво), или може професор поставити питања, ученици одговарају (основни, средњи и напредни ниво). Ученици основног и средњег нивоа постигнућа крећу се искључиво у оквирима обрађеног градива, док ученици који су високог нивоа постигнућа (напредни ниво) одговарају почевши од градива обрађеног на часу и надовезују се са опште познатим стварима из света који их окружује. Код сва три нивоа проверава се изговор, разумевање питања, граматичко-лексичка и синтаксичка тачност, као и семантичка исправност, док се код напредног нивоа оцењује и вештина коришћења дискурсивних израза.

Критеријум оцењивања приликом **одговарања** је следећи:

* недовољан (1): не разуме једноставна питања из пшређеног градива и не уме да одговори на њих.
* довољан (2): разуме једноставна питања из пређеног градива и уме тачно да одговори на понеко, или одговори на сва, али са много грешака, како у изговору, тако и граматички и лексички
* добар (3): разуме једноставна и сложенија питања из пређеног градива, одговара на њих уз доста грешака
* врло добар (4): самостално поставља и одговара на сложена питања из пређеног градива, повезује то знање са сличним или потпуно различитим стварима из света који га-је окружује, користећи се различитим изворима информација попут уџбеника, научно-популарне литературе или интернета, уз одређени број грешака у изговору или граматичко-лексичко-семантичке природе које могу утицати на разумевање изложеног.
* одличан (5): самостално поставља и одговара на сложена питања почевши од пређеног градива, да би се надовезао на свет који га/је окружује повезујући опште познате информације, притом користећи различите изворе (уџбеник, научно-популарна литература, садржаји са интернета...). Током одговарања ученик прави минималан број грешака које не утичу на разумевање изложеног или уопште не прави грешке.

**Тестирање** може бити у виду блица (кратке провере, до 15 минута) и контролног задатка (писмена провера дужа од 15 минута). Блиц тест ученици раде највише једном недељно и не мора да се најави. Овим се провера степен савладаности једног сегмента који се обрађивао и вежбао на часу(вокабулар или граматика, нпр. Present Simple and Present Continuous). Оцена на блицу се уписује као активност, а три овакве активности се сумирају у оцену.

Провера дужа од 15 минута (контролни) садржи све сегменте једне тематске области и најављује се. Ради се на крају сваке области (Unit). Овај начин испитивања садржи комбинован тип задатака: питања са одговорима на заокруживање, дописивање речи или израза, реченичне трансформације...

Код оба облика провере критеријум за оцену је следећи:

* ˃ 50% недовољан (1)
* 50% - 62,49% довољан (2)
* 62,5% - 74,9% добар (3)
* 75% - 87,49% врло добар (4)
* 87,5% - 100% одличан (5)

**Писмени задатак** се најављује и ради се најмање 2 пута годишње у зависности од броја часова Енглеског језика на недељном нивоу. Пре писменог задатка ученици имају један или више часова припреме. Овом приликом ученици самостално пишу есеје са јасно израженом формалном и семантичком структуром. Есеји су различитог типа па се и захтеви разликују: број речи, формални / неформални регистар, лексичко-граматички садржај... Изузев ученика са ниским нивоом постигнућа који добију тему унапред, ученици на писмени задатак долазе без унапред познате теме. Међутим, остали захтеви су им познати.

Критеријум оцењивања писменог задатка је следећи:

* Недовољан (1): број речи мањи од 50% од захтеваног броја, непостојећа структура, реченице нејасне уз мноштво правописних, граматичких и лексичких грешака.
* Довољан (2): број речи између 50% и 62,49% од захтеваног, нејасна структура и смисао есеја, реченице кратке са доста грешака. Ученици који се определе да пишу на унапред познату тему немају право на оцену већу од 2.
* Добар (3): Број речи између 62,5% и 74,9% од захтеваног броја. Структура непотпуна, али постоји, регистар не одговара у потпуности, реченице су краће или дуже уз повремен нејасноће и одређен број грешака које утичу на разумевање написаног.
* Врло добар (4): Број речи између 75% и 87,49% од захтеваног. Структра јасна, мисао оригинална, али има грешака које у мањој мери утичу на значење написаног или регистар не одговара у потпуности.
* Одличан (5): Број речи између 87,5% и 100% уз евентуално прекорачење од 10%. Структура јасна, мисао оригинална, регистар одговарајућ, грешке минималне и не утичу на разумевање написаног.

*У Бечеју, 1. септембра 2023. професори енглеског језика*